Johan Ekvoll

Johan Andersen Ekvoll (født 14. april 1871 i Horten, død 18. januar 1955 i Oslo) var gullsmed, maler og forkynner. Han arbeidet det meste av sitt liv hos gullsmedmester Oscar Larssen i Leirfallsgaten på Grünerløkka i Oslo, og han malte mest etter postkort og bilder. Han meldte seg ut av statskirken i ung alder, og sluttet seg til Kristi Menighet.

Biografi 
Johan Ekvoll ble født på Søndre Braarød i Horten den 14. april 1871. Han var sønn av Johanna Åkerman fra Krokstad i Bohuslän i Sverige. Hans far er ikke sikkert kjent ettersom ulike kilder er helt eller delvis motstridende, men han er sannsynligvis også fra Sverige. Svenske offentlige kilder forteller at Johan hadde to eldre søsken, tvillingene Anders og Mathilda, som ble født i Krokstad 20. desember 1868 med faren skipperen J. A . Hansson fra Knudsrød i Borre. Hvor disse blir av, er ukjent, men de nevnes ikke etter morens ankomst til Horten hvor hun nedkommer med Johan.

Åkermanslekten kan spores flere hundre år tilbake i Krokstad og mange flyttet til Norge. Husförhörsförlegningen i Krokstad forteller at Johanna emigrerte til Norge sammen med sin far Johannes og sin søster Sofia den 8. november 1878, men innflytterprotokollen i Horten forteller at de ankom i mai 1869. Det eneste som kan dokumenteres av Johans familie i Norge er dermed hans morfar Johannes Åkerman (født 1810 i Krokstad), tanten Sofia Carolina (født 1850) og moren Johanna (født 1840).

Oppveksten 

I folketellingen for Horten av 31. desember 1870 kan man lese at Johanne Johannesdatter Åkerman, som da er seks og en halv måned på vei med Johan, er bosatt hos familien Jørgensen i Søndre Braarød Grund nr. 58. Familien Jørgensen figurerer som faddere i Johans dåp sammen med hans tante Sofia.

Johan flytter sammen med sin mor inn hos sin tante Sofia i en leilighet som ligger lenger ned i gaten. I folketellingen for 1875 kan man se at den nye adressen er Søndre Braarud Grund nr. 42. Johanne var veverske på Braarud og hennes søster jobbet på ølbryggeriet Horten Bryggeri. Når Johan er 10 1/2 år gifter tanten Sofie, som da var 31 år gammel, seg med den 30 år eldre enkemannen og urmakeren Anders Hansen fra Langöen i Sverige. Paret bor i Storgaten 43 i Horten.

14 år gammel begynner Johan sine konfirmasjonsforberedelser. I mellomtiden har moren giftet seg med den 20 år eldre enkemannen Sivert Stibolt Henriksen, som var oppsynsmann ved Karljohansværn verft. Dermed hadde de flyttet til Søndre Braarud Grund nr. 12 og Henriksen ble Johans stefar. Han stod til konfirmasjon om våren den 2. mai 1886, og fikk karakterene "Meget godt" i kristendomskunnskap og "Udmerket godt Forhold" som oppførselskarakter.

Pauline Gjetnes 
Johan Andersen gifter seg den 24. oktober 1891 med den to år eldre Pauline Johanne Gjetnæs fra Ålesund. Begge er utmeldt av statskirken og tilhører frimenigheten Christi Menighed. De er dissentere og vies derfor borgerlig av sorenskriveren i Mellem Jarlsberg. Johan har fylt 20 år og er gullsmedsvend. Pauline er 22 og datter av smedmester Martin Lassesen Gjetnæs i Kirkegaten i Ålesund.

Johanna blir syk og dør den 19. februar 1892. Sivert Stibolt Henriksen blir enkemann for annen gang, og den 25. februar stedes hans kone til den siste hvile. Johan mistet sin mor før han fylte 22 år.

To år etter giftemålet blir Pauline gravid og paret venter sitt første barn. Abel Philip kommer til verden 28. august 1894, og broren Martin Eugen blir født 21. september 1897 når familien bor i Torvgaten. Familien på fire skal leve lykkelig uvitende om den tragedien som snarlig skulle inntreffe og snu opp ned på tilværelsen.

Den 11. februar 1900 går Pauline bort etter sykeleie på grunn av en dødelig lungesykdom. Legen hadde vært tilkalt, men kunne ingen ting gjøre. Seks dager etter, den 17. februar, bæres Pauline til sin grav og stedes til hvile. Johan befinner seg i en svært vanskelig situasjon, han er enkemann på 28 år med forsørgeransvar for to små barn, hans to gutter er bare to og fem år.

Lille Abel blir tatt hånd om av tante Sofie og hennes mann, Anders Hansen. De bor fortsatt i Storgaten 43, og Abel blir forsørget av en ukjent matros. Det er ukjent om 50 år gamle Sofie er i arbeid, og 79 år gamle Anders er på ”offentlig understøttelse”, eller pensjon. Martin blir plassert hos familien Debretz i Braarudaasen, også de medlemmer i Kristi Menighet.

Thora Andersen 
Noen år etter Paulines dødsfall legger Johan merke til den nesten ni år yngre og svært vakre Thora Magdalene Andersen, som vokste opp på Oseberg og lekte rundt masten av Osebergskipet i sin barndom. Hun er datter av den velstående sjøkaptein og reder Herman Andersen, fortiden på barken «Fjeld» av Tønsberg, tidligere kjent som Elissa. Thora har nettopp brutt forlovelsen med en indiansk ranchero og offiser fra San José de Babicora, som hun traff i Laguna de Terminos i Campece, Mexico i februar 1900 på en av turene over Atlanteren med «Fjeld». Forlovelsen mellom Johan og Thora blir kunngjort den 17. desember 1904 og den 3. mai 1905 blir de viet hos sorenskriveren i Søndre Jarlsberg. Bryllupet står på Rael i Tønsberg, hvor Thora bor.

Flytter til Oslo 

Den 26. januar 1906 kommer johans tredje sønn Viggo Walther til verden. Johan og Thora bor på dette tidspunktet i Apothekergaden i Horten. Datteren Valborg Wilhelmine blir født den 21. november 1907, og kort tid etter i 1908 flytter familien til President Harbitzgate i Oslo. De blir ikke boende lenge før de flytter videre til Villa Prøven på Skøyen i Aker, som brenner ned i 1913.

Fra Villa Prøven flytter Johan, Thora og de tre yngste barna til Helgesens gate 30 på Grünerløkka i Oslo. Johan kommer i arbeide hos gullsmedmester Oscar Larsson i Leirfallsgaten, bare fem kvartal unna. Thora nedkommer med sønnen John Herbert den 8. desember 1913, og Johans nest eldste sønn Martin Eugen hadde tatt hyre på sjøen. I august 1913 var han matros på barken Oryx, som gikk mellom Norge og østkysten av USA. Den 8. oktober 1921 er han Dampskibskaptein og gifter seg med Margit Albine Olsen. De bosetter seg i Trondheim og tar navnet Ekvold.

Den 20. mars 1925 mottar Johan endelig bevillingen fra Det Kongelige Justis og Politidepartement, hvor han blir gitt tillatelse til å ta Ekvoll som slektsnavn i stedet for Andersen. Hans formelle navn fra nå av er Johan Ekvoll.
    
Johan blir pensjonist i mars 1940, rett før krigsutbruddet. Han er 69 år.

Den 21. oktober 1951 dør hans kone Thora i sykeseng på Ullevål sykehus. Hun gravlegges på Nordre gravlund fem dager senere.

Det har nettopp rundet nytt år når Johan skal lukke sine øyne for siste gang. I sin seng på Diakonhjemmet har han har tilbragt sine siste dager i sykdom. Det har blitt 18 dager inn i det nye året 1955, som skulle blitt hans 84. Han forenes med sin hustru Thora i fellesgraven på Nordre gravlund. Denne ble sanert 25. mars 1992 ved at gravminnet ble fjernet.
  

Norske malere
Norske gullsmeder
Personer fra Horten kommune